La Bibia piemontèisa/Testament Vej/Isaia/Isaia 31


Isaia

31

Chërde che l'Egit a giutrà a l’é n’ilusion  

Trist a coj ch'a van giù an Egit a sërché d'agiut. Trist a coj ch’a buto soa fiusa ant ij sò cavaj, ant ël nùmer dij sò chèr ëd guèra e ant soa cavalarìa gròssa. Tutun, a s'adrësso pa a Nosgnor, ël Sant dj'Israel, a van pa a ciamesse se chiel a sìa d'acòrdi o nò. Forsi che Nosgnor a l’é pa savi? E bin, chiel a tirerà adòss a tuti la disgrassia; chiel a artrata pa soa paròla. Chiel as drisserà contra cola rassa ‘d përvers e contra la nassion ch’a giuta coj ch’a comëtto pecà. J'Egissian a son mach d’òm e pa 'd dé, ij sò cavaj a son fàit ëd carn e nen dë spìrit. Nosgnor a colpirà con soa man. A farà antrapé col ch'a pòrta agiut e a farà droché col che a l'é giutà, tùit ansema andran a la përdission.

Nosgnor a dësfendrà Sion 

Përchè sossì a l’ha dime Nosgnor: “Ël a sarà parèj d’un leon ch’a braja, parèj d’un leonòt quand ch’a l’ha ant le grinfe soa piàita. Fin-a se në strop ëd bërgé a vnèissa ansema contra ‘d chiel, chiel a l’avrà pa tëmma ‘d sò crij ‘d lor e a sarà pa sbaruvà dal rabel ch’a fan. An costa manera ‘l Signor dl’Univers a calerà për fé guera an sla montagna 'd Sion e 'dzora 'd soe colin-e.  Coma che j'osej a dësfendo ij sò possin, dla midema manera 'l Signor dj' Armeje dël Cel a dësfendrà Gerusalem; chiel a la dësfendrà. Damentre ch’a passa, chiel a la salverà.

Vojàutri j’Israelita! Torné donch a col ch’i seve arvirave tant da sfacià contra! An coj dì lì mincadun a camperà vìa ij sò ìdoj d’òr e d’argent, coj ch’i l’eve fabricà con vòste man ëd pecador. 

“L'Assiria a drocherà sota na spa nen fàita da man d'òm, na spa pa uman-a a la dvorerà e, s'a fussa che a scapèisso da la spa, ij sò combatent pì giovo a saran fàit ës-ciav. Chila për lë sparm a chiterà soa fortëssa; ij sò ufissiaj a tërmoleran ëdnans ël drapò ‘d guèra ‘d Nosgnor. Përparèj a dis ël Signor che a l'ha viscà un feu a Sion e na fornasa a Gerusalem.

Nòte 

Bibia
Testament Vej
Isaia